tartuNLP/wikipedia-smugri-20251201 huggingface dataset:
Áthos

Áthos (vanakreeka keeles Ἄθως; uuskreeka keeles Άθως ehk Άγιο Όρος 'püha mägi') on mägi Põhja-Kreekas Chalkidike maakonnas Áthose poolsaarel. 
Mäe tipu kõrgus merepinnast on 2033 m. 
Athose poolsaar ja mägi neil asuvate kloostrite ja eraklatega moodustavad Kreeka erilise haldusüksuse – isejuhitava, 20 õigeusu kloostrist koosneva kogukonna. Kloostrid on alates 1313. aastast Konstantinoopoli patriarhaadi otsese jurisdiktsiooni all. Erinevalt Konstantinoopoli patriarhaadi muudest aladest, kasutatakse Athosel ainult Juliuse kalendrit, isegi administratiivdokumentides. 
Usuliste traditsioonide kohaselt tohivad poolsaart külastada ainult mehed, et munkadele tsölibaadis elamist võimaldada, naissugu esindab kogu poolsaarel vaid Neitsi Maarja oma täies hiilguses. Isegi emased loomad on keelatud, erandiks vaid kassid hiirepüüdmise pärast. 
Kogu maailma õigeusklike jaoks on Athose mägi üks tähtsamaid pühapaiku, seda nimetatakse ka Jumalaema Maiseks Pärisosaks. Kuulub UNESCO maailmapärandi nimistusse.
Nika Gilauri

Nika Gilauri (õieti Nikoloz Gilauri; gruusia ნიკა (ნიკოლოზ) გილაური; sündinud 14. veebruaril 1975 Thbilisis) on Gruusia poliitik, alates 6. veebruarist 2009 kuni 30. juunini 2012 Gruusia peaminister.
Nika Gilauri on õppinud rahvusvahelist majandust ja ärijuhtimist Thbilisi Riiklikus Ülikoolis, Iirimaal Limericki Ülikoolis ning Temple'i Ülikoolis Philadelphias.
Aastatel 2004–2007 oli ta Gruusia energeetikaminister ning alates 30. augustist 2007 kuni peaministriks saamiseni rahandusminister, alates detsembrist 2008 ühtlasi esimene asepeaminister.
President Mihheil Saakašvili nimetas Nika Gilauri peaministri kandidaadiks 30. jaanuaril 2009, pärast seda, kui peaminister Grigol Mgaloblišvili teatas, et astub neeruhaiguse tõttu peaministri ametist tagasi. Parlament kiitis Gilauri heaks 6. veebruaril 2009.
Põssapossa

Põssapossa (inglise keeles "Pigwidgeon") on Ron Weasley öökull. Selle nime (Põssapossa) pani talle Ginny Weasley. Põssapossale meeldib lennata ja siblida.
Burgasi laht

Burgasi laht on laht Musta mere läänerannikul.
Lahe laius suudmes on umbes 40 km; ta lõikub maasse umbes 30 km ulatuses. Sügavus on kuni 25 m. 
Lahe päras asub Bulgaaria linn Burgas.
Aranuka

Aranuka on Kiribatile kuuluv atoll Mikroneesias Gilberti saarestikus. Asub ekvaatorist veidi põhja pool. Saare geograafilised koordinaadid on 0°09' põhjalaiust ja 173°35' idapikkust.
Maismaa pindala on 11,61 ruutkilomeetrit. Atolli elanike arv oli 2015. aastal 1125.
Atoll koosneb kahest suuremast saarest (Buariki ja Takaeang), mille keskel on 19,4 km² suurune laguun. Saared on madalad.
Enn Salurand

Enn Salurand (sünninimi Eduard Sahkenberg; 13. aprill 1903 Kuusalu – 26. veebruar 1992 Toronto) oli eesti ajakirjanik.
Bioloog

Bioloog on teadlane, kes tegeleb eluslooduse uurimise ehk bioloogiaga.
Kuna bioloogia jaotub paljudeks harudeks, on ka kasutusel palju eriala täpsemalt määratlevaid nimetusi. 
Näiteks: 
jne.
Bioloogia üldiste küsimustega tegelevad bioloogiateoreetikud. 
Interdistsiplinaarsete küsimustega tegelevad näiteks biofüüsikud, biokeemikud, biomatemaatikud, biosemiootikud.
IJssel

IJssel on jõgi Euroopas, Reini harujõgi. 
Voolab valdavalt põhja, eraldab Gelderlandi (läänes) Overijsselist (idas). Suubub IJsselmeeri. Pikkus 123 km. 
Jõenime kaht suurt algustähte IJ peetakse hollandi keeles üheks täheks (pärit Y-tähest).
Helmut Hagar

Helmut Hagar (4. aprill 1914 Tallinn – 30. detsember 1991 Stockholm) oli eesti etnoloog.
Ta lõpetas 1933. aastal Jakob Westholmi Gümnaasiumi ja astus samal aastal Tartu Ülikooli õigusteaduskonda. Järgmisel aastal asus ta filosoofiateaduskonnas õppima eesti keelt, rahvaluulet ja etnograafiat ning sai 1942. aastal magistrikraadi tööga "Eesti tööregi ja selle põhjal moodustatud sõiduree vormid". Aastatel 1940–1944 töötas ta Eesti Rahva Muuseumis, alguses rahvateaduse osakonnas ning siis direktori kohusetäitjana.
1944. aastal läks ta Rootsi. 1953. aastal sai ta Stockholmi ülikoolis litsentsiaadikraadi. Rootsis organiseeris ta ainulaadse Veini- ja Viinaajaloo Muuseumi, mille juhataja ta oli 1967–1982.
Ta oli Õpetatud Eesti Seltsi liige, Rootsis Balti Humanistliku Ühingu, Eesti Teadusliku Seltsi Rootsis ja Eesti Teadusliku Instituudi juhatuse liige. Ta oli EÜS Põhjala esimees Tartus ning abiesimees ja juhatuse liige Rootsis, samuti ajakirja EÜS Põhjala tegevtoimetaja aastatel 1955–1977.
Aratika

Aratika on atoll Prantsuse Polüneesias Tuamotu saarestikus. 
Pindala on 10 ruutkilomeetrit. Atoll ümbritseb 145 km² suurust laguuni.
Saared on madalad.
Surnud 26. veebruaril

"Siin loetletakse 26. veebruaril surnud tuntud inimesi.
Dnepri limaan

Dnepri limaan (vene keeles Днепровский лиман) on laht Musta mere põhjas Ukrainas. 
Lahe pikkus on 55 km, laius kuni 17 km, sügavus kuni 5 m. Talvel jäätub. Lahte suubuvad Dnepri harud ja Lõuna-Bug, mis moodustab alamjooksul Bugi limaani.
Dnepri limaani rannikul asub Otšakovi sadam.
Surnud 7. veebruaril

"Siin loetletakse 7. veebruaril surnud tuntud inimesi.
FH-70

155 mm välihaubits FH-70 (FH 155-1) on Saksa-Suurbritannia-Itaalia koostööprojektina valmistatud veetav abimootoriga keskmine välihaubits.
Ajalugu.
Välihaubits FH-70 projekteeriti ja valmistati Saksamaa (Rheinmetall), Inglismaa ja Itaalia koostööprojektina 1970. aastate algul. Tegemist oli esmakordse kolmikprojektiga Euroopas NATO ajaloos.
Esimesed seeriarelvad anti üle 13. oktoobril 1978 Bundeswehri 51. välisuurtükiväepataljonile. Saritootmine lõpetati Saksamaal 1981. Kokku toodeti Euroopas 446 seda tüüpi haubitsat. Tänapäevaks on enamik relvastusest maha võetud. Samuti on FH-70 valmistatud litsentsi alusel Jaapanis.
Kirjeldus.
FH-70 on teiste abimootoriga välihaubitsatega võrreldes kerge. 
Relva on tänu abimootorile (VW tööstusmootor) mugav kasutada. Abimootorit saab kasutada laskeasendisse seadmisel ja iseseisval manööverdamisel. Relvasüsteemi seadmine rännakasendist laskeasendisse abimootori abil võtab aega paar minutit. Mootori rikke korral on võimalik haubitsaga tegutseda ka manuaalselt. Mootoriplokk on vajadusel hõlpsalt lafetist eraldatav ja vahetatav. 
Haubits kasutab hülsita laenguid, mis initsieeritakse luku sees oleva süütekapsliga. Laadimist hõlbustavad laskmise käigus töötav poolautomaatne mürsulaadimismehhanism ja samas automaatselt avanev vertikaalne kiillukk.
Sihtimiseks kasutatakse panoraamsihikut ja kollimaatorit või suunatähiseid. Otselaskmiseks saab kasutada teleskoopsihikut. Sihikutel on sisseehitatud radioaktiivne valgusallikas. Positsioonil suunamiseks kasutatakse kas bussooli või güroskoopi.
Kuressaare Laurentiuse kirik

Kuressaare Laurentiuse kirik on 19. sajandi esimesel poolel ehitatud kirik Kuressaares, mis võeti kasutusse 29. novembril 1836.
Kirikus tegutseb Eesti Evangeelse Luterliku Kiriku Kuressaare Laurentiuse kogudus.
Ajalugu.
14. sajandil ehitati lisaks Kuressaare piiskopilinnuse kabelile Kuressaare linnuse lähedale püha Laurentiuse kirik (tõenäoliselt puukirik), mis oli mõeldud alevi ning hiljem linna elanike jaoks, kuid oli ilmselt ka toomkirikuks. Kirik asus tõenäoliselt praeguse Tolli tänava esimeste kinnistute piirkonnas. 1612. aastal Rootsi vägede Taanile kuulunud Saaremaale tungimisel ei suutnud need vallutada kindlust, kuid laastamise käigus põles maha Laurentiuse kirik. Linna taastamisel kinkis Taani kuningas Christian IV kogudusele uue krundi linna keskele, kuhu 1630. aasta paiku ehitati ühelööviline kivikirik, selle müürid on tänini säilinud. Põhjasõjas põletasid venelased 1710. aasta 4. märtsil maha Kuressaare linna, kirikust jäid alles müürid. Kuressaare kirikut hakati taastama 1721. aastal ja pidulik pühitsemine oli 1729. aastal, kuid lõplikult sai kirik valmis 1733. aastal. 
Hoone põles maani maha välgulöögi tagajärjel puhkenud tulekahjus 1828. aastal. Tulekahjujärgset taastamist alustati 1835. aastal arhitekt Heinrich Löwneri juhtimisel. Sellest perioodist pärinevad klassitsistlikus stiilis muudatused kiriku kiriku arhitektuurses välisilmes ja interjööris ning ampiirstiilis torni nõelkiiver. Kiriku taastamisel leiti seni Johannese järgi nimetatud kiriku tornikiivri munast leiti dokument Laurentiuse nimega ja 29. novembril 1836 pühitseti taastatud palvekoda Kuressaare Laurentiuse kirikuks. 1870. aastal ehitati põhjaseina väljavajumise peatamiseks kaks tugipiilarit. Kiriku uus orel telliti Frankfurdist Oderi ääres rahvusvahelise mainega meistrilt W. Sauerilt. 2001. aastal tugevdati pikihoone müürid, remonditi katusekonstruktsioon ja vahetati katusekate.
Vaatamisväärsused.
Kirikus asub Anseküla kirikust (põlenud 1944) pärinev 14. sajandi ristimiskivi, mis on väga lähedane Gotlandi nn Frölje grupi ristimiskividele. Selle kümnetahulise kupa külgi katab kaks rida fantastilisi loomi ja olendeid, kes kehastavad kurje vaime, vaid ühel tahul on kahele käpale tõusnud kolmeks hargneva sabaga loom.
16. sajandist pärineb seinabraa, millel on kujutatud lippu hoidvat meest, ja 17. sajandist kaks kroonlühtrit: 16-haruline kotka kujutisega lühter 1635. aastast ja ratsaniku kujutisega 12-haruline lühter 1634. aastast.
Kuressaare Laurentiuse kiriku kõik aknaklaasid (valmisid aastatel 2001–2003) on kaetud kunstnik Urmo Rausi vedela kullaga maalitud abstraktsete klaasimaalingutega, mis viitavad püha Laurentiuse kui paavsti laekahoidja legendile.
Kuressaare kirik

Kuressaare kiriku all võidakse mõista mitut Kuressaares olevat kirikuhoonet:
Surnud 8. veebruaril

"Siin on loetletud 8. veebruaril surnud tuntud inimesi.
Vanga

Vanga (bulgaaria Ванга; sünninimi Vangelija Pandeva Dimitrova, Вангелия Пандева Димитрова; pärast abiellumist Vangelija Gušterova, Вангелия Гущерова; 3. oktoober 1911 Strumica, Osmanite riik (praegu Põhja-Makedoonia) – 11. august 1996 Sofia, Bulgaaria) oli pime bulgaaria müstik, selgeltnägija ja ennustaja, kel oli palju veendunud järgijaid.
Elu.
Vanga sündis Strumica linnas, mis kuulus 1911. aastal Osmanite riigi koosseisu. Tänapäeval asub linn Põhja-Makedoonia territooriumil. Kui Bulgaaria 1941. aastal piirkonna annekteeris, kolis Vanga Bulgaariasse Petriči linna. Vanga oli enneaegne laps. Esialgu arvati, et ta ei jää elama, ning seepärast ei pandud talle isegi nime. 
Vanga jäi siiski elama ning sai kreekapärase nime Vangelija. Tema isa oli talupidaja ja ema suri varakult. Lapsepõlves oli Vanga tavaline tüdruk, kaasaegsete iseloomustuse järgi oli ta arukas siniste silmade ja heledate juustega laps. 
12-aastaselt jäi Vanga suure keeristormi kätte, mis paiskas ta mitmesaja meetri kaugusele. Tema silmadesse sattus rohkesti liiva ja tolmu ning ta kaotas nägemise. Sellest sai tema elu pöördepunkt. 
1925. aastal asus Vanga elama ja õppima Zemuni linna pimedate majja Serbias, kus veetis kolm järgnevat aastat. Seal õppis ta lugema, klaverit mängima ja toitu valmistama. Kui Vanga võõrasema 1928. aastal suri, pöördus naine tagasi koju, et hoolitseda oma õdede ja vendade eest. 
1939. aastal haigestus ta meningiiti. Arvati, et ta sureb, kuid Vanga paranes täielikult.
Teise maailmasõja ajal hakkas Vangat külastama palju inimesi, lootes saada teavet oma lähedaste kohta. 8. aprillil 1942. aastal külastas Vangat Bulgaaria tsaar Boris III. 
10. mail 1942. aastal abiellus ta Dimitǎr Gušteroviga ja asus elama Petriči külla, kus sai peagi laialt tuntuks. Üsna pea abikaasa mobiliseeriti ja viidi Kreekasse aega teenima. Hiljem langes mees alkoholi küüsi ning suri 1. aprillil 1962. aastal.
Vanga suri 11. augustil 1996. aastal. Matustele kogunes suur rahvahulk, kelle seas oli palju prominentseid isikuid. 
Vastavalt Vanga testamendile avati tema Petriči majas 5. mail 2008. aastal muuseum.
Tegevus.
1941. aastal (30-aastaselt) pärast pikka transisviibimist hakkas Vanga tulevikku ennustama. Ta väitis, et saab informatsiooni mitteinimese hääle kaudu. Vanga väitis, et suhtleb maavälise tsivilisatsiooni, Vamfimi planeedi esindajatega, kes on saledad ja ilusad. 
Vanga oli kirjaoskamatu. Ta ei kirjutanud ühtegi raamatut ning tema sõnavõttudest ja ennustustest oli raske aru saada. Seetõttu on tema ennustustes tänini palju ebaselget.
Artur Kotenko

Artur Kotenko (sündinud 20. augustil 1981 Tallinnas) on endine Eesti jalgpallur (väravavaht).
Koondisekarjäär.
Kotenko on esindanud Eestit koondises 27 korral. Oma koondisedebüüdi tegi Kotenko 18. augustil 2004 MM valikmängus Liechtensteini vastu. Ta kaitses koondise väravat kõik 90 minutit. Mäng võideti 2:1. Mängu päeval oli Kotenko 22-aastane.
Pildiskandaal.
30. detsembril 2022 avaldas endine koondislane ja sel ajal jalgpalliagendina tegutsev Andrei Stepanov oma sotsiaalmeedias foto, millel istuvad Venemaa koondise peatreeneri Valeri Karpiniga ühise laua taga nii Stepanov ise, sel hetkel koondislased Konstantin Vassiljev ja Sergei Zenjov, koondise treener Andres Oper ja veel mitmed varem Eestit esindanud jalgpallurid.
Pilt on sotsiaalmeedias ja internetiportaalides pälvinud laialdast vastukaja ja paljude, teiste seas kultuuriminister Piret Hartmani arvates ei ole Venemaa koondise peatreeneriga koosistumine ja sellest pildi levitamine Venemaa Ukraina-vastase agressiooni valguses Eesti koondise jalgpalluritele sobilik.
Netscape (veebilehitseja)

Netscape oli veebibrauser ja internetikomplekt, mille ehitas Netscape Communications Corporation. 
Netscape'i arendamist alustati 1994. aastal. Oma hiilgeajal, aastatel 1995–1998, kuulus Netscape'ile veebibaruserite turu enamus. 1996. aasta aprillis omas Netscape 89% kogu turust. Järgmistel aastatel kaotas Netscape kogu oma turuosa Internet Explorerile, kuna viimane integreeriti Windowsi operatsioonisüsteemiga.
Netscape'i arendamine lõpetati 2007. aasta lõpus väikese turuosa tõttu. Netscape'i viimane versioon 9.0.0.6 avalikustati 20. veebruaril 2008 ning ametlik tugi tootele lõppes 1. märtsil 2008.
Tarkade kivi

Tarkade kivi ehk filosoofiline kivi (ladina keeles "lapis philosophorum") on legendaarne alkeemikute tööriist, millel olevat võime baasmetallid kullaks muuta. Samuti olevat tegu igavese elu eliksiiri (ladina "elixirium vitae") ühe koostisosaga. Ametlikult tunnistati filosoofilise kivi otsingud mõttetuks aastal 1775, kui Prantsuse Teaduste Akadeemia loobus sellesisulisi taotlusi nagu ka igiliikuri projekte ja ringi kvadratuuri ülesande lahendusi läbi vaatamast.
Oandu looduskeskus

Oandu looduskeskus on metsanduslikku pärandkultuuri tutvustav keskus Lääne-Virumaal Haljala vallas Oandu külas, jääb Lahemaa rahvuspargi territooriumile.
Oandu looduskeskust haldab Riigimetsa Majandamise Keskus (RMK).
Looduskeskus avati 26. septembril 2008 endises metskonnahoones. Peahoone juurde kuuluvad Käbitare ja küün näituste jaoks.
Looduskeskuse juurest algab Oandu–Ikla matkatee. Lühematest radadest on sellega seotud Oandu loodusmetsarada, Võsu-Oandu matkarada, Koprarada ja Altja õpperada.
Sümmeetriline maatriks

Sümmeetriliseks maatriksiks nimetatakse lineaaralgebras ruutmaatriksit "A", mis langeb kokku oma transponeeritud maatriksiga: 
 formula_1
Sümmeetrilise maatriksi "A" = ("a""ij") kõikide elementide puhul kehtib seega
formula_2.
Teiste sõnadega, sümmeetrilise maatriksi elemendid asetsevad selle peadiagonaali suhtes sümmeetriliselt. Sellest tuleneb ka nimetus. 
Näide.
Näiteks järgmine 3×3-maatriks on sümmeetriline:
formula_3
Kaldsümmeetriline maatriks

Kaldsümmeetriline e. antisümmeetriline maatriks on lineaaralgebras ruutmaatriks, mille transponeeritud maatriks ühtib selle vastandmaatriksiga.
formula_1
Maatriks "A" = ("a""ij") on antisümmeetriline parajasti siis, kui selle elementide jaoks kehtib
 formula_2
kõikide indeksite "i" ja "j" jaoks. Sellest tingimusest järeldub, et "A" peadiagonaali elemendid on alati nullid:
 formula_3.
Näiteks järgmine 3×3 maatriks on antisümmeetriline:
formula_4
Vastandmaatriks

Lineaaralgebras nimetatakse maatriksi "A" vastandmaatriksiks maatriksit "–A".
Maatriksi "–A" elemendid on maatriksi "A" vastavate elementide vastandelemendid.
Peadiagonaal

Maatriksi peadiagonaaliks nimetatakse maatriksi elementide indeksipaaride "(i, j)" kogumit, kus "i = j". Diagonaali elemendid maatriksis formula_1 on elemendid formula_2.
Ruutmaatriksi peadiagonaaliks nimetatakse diagonaali, mis jookseb maatriksi ülemisesest vasakust nurgast alumisse paremasse nurka. Näiteks järgmises ruutmaatriksis on piki peadiagonaali kirjutatud arv 1:
formula_3
Ruutmaatriksit, mille kõik väljaspool peadiagonaali asuvate elementide väärtus on 0, nimetatakse diagonaalseks maatriksiks.
Maatriksi teist diagonaali, mis jookseb alt vasakult üles paremale, nimetatakse kõrvaldiagonaaliks. n-järku ruutmaatriksi maatriksi kõrvaldiagonaali elemendid on formula_4. Analoogselt ülaseisva näitega
formula_5
on 1 kirjutatud kõrvaldiagonaalile.
Regulaarne maatriks

Lineaaralgebras nimetatakse ruutmaatriksit "A" regulaarseks maatriksiks ehk regulaarmaatriksiks (ka pööratavaks maatriksiks, kidumata maatriksiks, kõdumata maatriksiks), kui leidub selline maatriks "B", et
formula_1.
Maatriksit "B" nimetatakse "A" pöördmaatriksiks ja tähistatakse "A"−1.
Ruutmaatriksit, mis pole regulaarne, nimetatakse singulaarseks.
Kõikide "n×n" regulaarsete maatriksite hulk üle korpuse "K" moodustab üldise lineaarse rühma GL(n,K), mille rühmatehteks on maatriksite korrutamine.
Omadused.
Kui maatriks B eksisteerib, siis ka
formula_2
Maatriks "A" üle korpuse on regulaarne parajasti siis, kui selle determinant pole null, st kui
formula_3.
Oandu

Oandu on kahe küla nimi:
Oandu on ka Aandu küla nimevariant.
Singulaarne maatriks

Lineaaralgebras nimetatakse ruutmaatriksit "A" singulaarseks e mittepööratavaks, kui sellel ei leidu pöördmaatriksit.
Ruutmaatriks on singulaarne parajasti siis, kui selle determinant on võrdne nulliga.
Pöördmaatriks

Lineaaralgebras nimetatakse ruutmaatriksi "A" pöördmaatriksiks maatriksit "A-1", mis rahuldab tingimust
formula_1
I tähistab ühikmaatriksit.
Pöördmaatriksi olemasolu.
Igal maatriksil ei leidu pöördmaatriksit. Selliseks maatriksiks on näiteks nullmaatriks. Pöördmaatriksi olemasolu määrab järgmine lause:
Maatriksil "A" üle korpuse leidub pöördmaatriks parajasti siis, kui selle determinant pole null, st kui
formula_2.
Ruutmaatriksit, millel leidub pöördmaatriks, nimetatakse regulaarseks. Vastupidisel juhul öeldakse, et see maatriks on singulaarne. Regulaarse maatriksi pöördmaatriks on üheselt määratud.
Pöördmaatriksi arvutamine.
Pöördmaatriksi saab leida järgmiste sammude abil:
# Veenduda, et maatriks A omab pöördmaatriksit, st see on ruutmaatriks ja selle determinant ei võrdu nulliga.
# Leida kõikide elementide alamdeterminandid ning asendada need esialgsete elementidega.
# Transponeerida saadud maatriks.
# Korrutada see läbi 1/det A -ga.
Mozilla Application Suite

Mozilla Application Suite (ka Mozilla Suite või Mozilla) on internetikomplekt, mis oli arendamisel aastatel 1998–2006. Arenduse algataja oli Netscape ja arendajaks Mozilla Foundation, algse nimega Mozilla Organization. Versioon 1.0 avalikustati 18. aprillil 2002.
Mozilla Application Suite põhineb Netscape Communicatori lähtekoodil ja sisaldab veebibrauserit, HTML-redaktorit, IRC klientrakendust (ChatZilla) ning meili- ja uudiseklienti.
2003. aastal otsustas Mozilla Sihtasutus panna põhirõhu veebibrauseri Firefox ja meilikliendi Thunderbird arendamisse. 2005. aastal teatati Mozilla Application Suite'i arenduse lõpetamisest. Viimane versioon 1.7.13 avalikustati 21. aprillil 2006.
Mozilla Application Suite'i lähtekoodiga internetikomplekti arendamist jätkatakse SeaMonkey nime all.
Diagonaalne maatriks

Diagonaalne maatriks on ruutmaatriks, milles võivad nullist (või nullelemendist) erineda vaid peadiagonaalil paiknevad elemendid.
"n"-järku diagonaalset maatriksit tähistatakse diag("a"1...,"a""n"), kus "a"1...,"a""n" tähistavad peadiagonaali elemente. Näiteks 
formula_1
Diagonaalne maatriks on sümmeetriline maatriks.
Kõik ühikmaatriksid "I""n", ruut-nullmaatriksid ja 1-järku ruutmaatriksid on diagonaalsed.
Diagonaalset maatriksit, mille kõik peadiagonaali elemendid on võrdsed, nimetatakse skalaarmaatriksiks. Iga skalaarmaatriks on esitav kujul λ"I""n", ning selle maatriksiga korrutamine on identne skalaari λ-ga korrutamisega.
Tehted diagonaalsete maatriksitega.
Paljud tehted diagonaalsete maatriksitega on tunduvalt lihtsamad kui üldiste maatriksitega. Liitmine ja korrutamine toimub vastavalt kui 
diag("a"1...,"a""n") + diag("b"1...,"b""n") = diag("a"1+"b"1...,"a""n"+"b""n")
diag("a"1...,"a""n") · diag("b"1...,"b""n") = diag("a"1"b"1...,"a""n""b""n").
Diagonaalne maatriks diag("a"1...,"a""n") on regulaarne parajasti siis, kui kõik arvud "a"1...,"a""n" erinevad nullist. Sel juhul saab leida pöördmaatriksi
diag("a"1...,"a""n")-1 = diag("a"1-1...,"a""n"-1).
Diagonaalse maatriksi determinant on peadiagonaali elementide korrutis
det(diag("a"1,"a"2...,"a""n")) = "a"1"a"2..."a""n".
Rakendused.
Maatriksit "A", mis on sarnane diagonaalse maatriksiga "D" (st leidub maatriks X, et "A = XDX"-1), nimetatakse diagonaliseeritavaks. Kui maatriksi "A" diagonaalne kuju "D" on teada, lihtsustuvad paljud arvutused tunduvalt.
Dnepri-Bugi limaan

Dnepri-Bugi limaan ehk Dnepri-Bugi laht on mageveega limaan Musta mere põhjarannikul Ukrainas. See ümbritseb Hersoni ja Mõkolaivi oblasti rannikut. 
Limaani rannikul asub Otšakovi sadam.
Dnepri-Bugi laht koosneb kahest osast. Need on Dnepri limaan, mille pikkus on 55 km, laius kuni 17 km, ning kitsas (laius 5–11 km) ja kääruline Bugi limaan pikkusega 47 km. Sügavus on 6-7 m, suurim 12 m.
Läänes on ühenduses Musta merega 3,6 km laiuse väina kaudu, mis paikneb Otšakovi neeme ja Kinburni maasääre vahel. 
Idakaldale suubuvad Dnepri harud, põhjakaldale aga Lõuna-Bug.
Tallinn (ajakiri)

Ajakiri Tallinn ("Таллинн") on venekeelne eesti kultuuriajakiri, mis keskendub ajaloole, eesti ja vene kirjandusele, kunstile, aga käsitleb ka filosoofia, ajaloo ja muude humanitaarteaduste teemasid.
Ajakirja esimene number ilmus 28. novembril 1978. Kuni 1991. aastani ilmus ajakiri Eesti NSV Kirjanike Liidu ja Kultuuriministeeriumi väljaandel. Aastatel 1991–1995 ajakiri ei ilmunud. Uuesti hakkas ilmuma 1995. aastal (väljaandja MTÜ Ajakiri Tallinn). Ajakiri ilmub kuus korda aastas. Avaldab peamiselt Eestis elavate vene kirjanike loomingut, eesti kirjanduse venekeelseid tõlkeid, maailmakirjandust, kirjanduse, teatri, filmi ja kujutava kunsti käsitlusi.
Ajakirja peatoimetajad on olnud aastatel 1978–1981 Ants Saar, 1983–1990 Olaf Utt ja 1990–1991 Arvi Siig.
1995. aastast on peatoimetaja Nelli Abašina-Melts.
1996. aastast ilmub ka venekeelne ajakirja Tallinn raamatusari, milles on avaldatud Juri Lotmani, Boriss Tuchi jt teoseid
Verner Oamer

Verner Oamer (vene keeles Вернер Оамер; sündinud 25. veebruaril 1934 Leningradis) on Eesti ajakirjanik, endine NSV Liidu iluuisutamise koondise liige, Eesti NSV iluuisutamisekoondise treener.
Verner Oamer lõpetas 1954 Tallinna Kehakultuuritehnikumi ja 1964 vene kirjanduse erialal Doni-äärse Rostovi ülikooli. 
Innustus spordist isa suunamisel, põhialaks kujunes iluuisutamine. Võistles 1952–1962 Dünamo liikmena. Ta oli 1953–55, 1957, 1958 ja 1962 Eesti NSV meister, ning kuulus 1954–1959 NSV Liidu koondisse, sai NSV Liidu meistrivõistlustel 1954 I järgus 2. koha, meistrijärgus 1957 7. ja 1958 6. koha. 
1960–1961 esines solistina Kiievi Jääballetis ja oli 1962 Valgevene talispartakiaadi võitjaid. Ta on võistelnud iluuisutamises ja jäähokis ka Sverdlovski koondises (iluuisutamises 1952 linna meister). Iluuisutamiskohtunik (üleliiduline kategooria 1969, rahvusvaheline kategooria 1973). Tegutsenud Iluuisutamisföderatsiooni presiidiumis. Õpetanud Tallinnas Mererajooni Spordikoolis ja 1966–1973 Narvas iluuisutamist. 
Tema õpilaste hulka kuulusid teiste hulgas Tallinnast pärit iluuisutajad, grossingu lihastreeningu leiutaja Jaak (sünd. 1947), Juhan (sünd. 1948) ja Tiina Gross (sünd. 1952).
Isiklikku.
Verner Oameri isa oli Gustav Oamer Vabadussõjast osavõtnu ja üks Eesti õhuväe esimestest lenduritest, isapoolne vanaisa Mihkel Oamer oli keiser Nikolai II õukonna jääger-jockey ("егерь-жокей "), emapoolne vanaisa oli "Eesti kolmas kommunist", Eestimaa Kommunistliku Partei Keskkomitee liige Hans Rebane.
Zac Efron

Zachary David Alexander Efron (sündinud 18. oktoobril 1987) on USA näitleja ja laulja. 
Ta alustas näitlejakarjääri 2000. aastate algul ning sai tuntuks eelkõige noorte vaatajate seas osatäitmisega Disney Channeli filmis "High School Musical", Maailmapanga seerias "Summer" ja Broadway muusikali "Hairspray" filmiversioonis. Režissöör Adam Shankman nimetas ajakirjale Newsweek 2006 antud intervjuus Zaci "Ameerika praegusaja väidetavalt suurimaks teismeliseks staariks". 
2007. aastal, vahetult enne "High School Musical 2" ja "Rolling Stone" väljatulemist deklareeriti Zacile plakatipoisi jaoks "tweenyboppers" ja ta pandi enda hilis-augusti ajakirja.
Lapsepõlv.
Efron sündis San Luis Obiespus California osariigis. Hiljem kolis pere Arroyo Grandesse Californias. Tema isa David Efron on insener elektrijaamas ja ema Starla Baskett on endine sekretär, kes töötas samas elektrijaamas. Efron on ise rääkinud normaalsest lapsepõlvest. Ta perekond kuulus keskklassi ja tal on noorem vend Dylan. Efron on juut ja agnostik. Ta on öelnud, et läks hulluks, kui ta sai koolis B (4), mitte A (5), ja et ta oli "klassi kloun". Kui Zac oli 11-aastane, julgustas isa teda näitlemist õppima. Teatris tegi Efron kõigepealt tehnilisi töid, kuid sai ka laval esineda (teatris The Great American Melodram and Vaudeville) ning hakkas õppima laulmist. Efron mängis näidendites nagu "Gypsy", "Peter Paan", "Boy Who Wouldn't Grow Up", "Little Shop of Horrors" ja "Music Man". Efroni näitekunstiõpetaja Robyn Metchik, kelle enda lapsed Aaron Michael Metchik ja Asher Metchik olid samuti näitlejad, soovitas teda Los Angeleses agendile. Hiljem sõlmis ta lepingu Creative Artists Agencyga.
Haridus.
Efron lõpetas Arroyo Grande Keskkooli 2006. aastal ning pääses Lõuna-California Ülikooli, kuid ta lükkas stuudiumi edasi, sest töötas filmiprojektide kallal. Efron õppis ka Vaikse ookeani Konservatooriumis näitekunsti koolis, kolledž asub California osariigis Santa Marias, mis andis talle võimaluse näidelda aastatel 2000 ja 2001.
Näitlejakarjäär.
2002. aastal hakkas Efron mängima külalisrollides mitmes telesarjas, sealhulgas Firefly, ER ja The Guardian. Ta mängis Cameron Bale praeguseks tühistatud WB-seerias Summer. Algselt anti talle tilluke kõrvalosa, kuid sarja teisel hooajal aastal 2004 pääses ta trupi põhikoosseisu. Seal näitles ta koos Kay Panabakeri, Lori Loughlini ja Jesse McCartneyga. Kuna ta oli Summerlandis, oli tal ka palju teisi külalisrolle "CSI: Miamis", "NCIS-is" (seriaalid), The Suite Life of Zack &amp; Cody's ja The Asendamisedis. Aastal 2003 mängis Efron Euroopa Elu esialgse televisiooni filmis "Miracle Run". Ta mängis Steven Morganit, üht kahest autistist kaksikust. Oma tegevuse eest oli ta nimetatud noore kunstniku auhinnale Parimale Esinemisele TV Filmis, Mini-seerias või Erilisele - toetamise Noor Näitleja. Aastal 2005, ta mängis pea osatäitjat Hope Partlow' muusikavideos "Sick Inside." Ka aastal 2005, ta mängis hobust armastavat Patrick McCardle't The Derby Stallion'is, kus ta tahab võita linna tülinorijat hobusevõidujooksus.
Tallinna FC TVMK

FC TVMK (FC Tallinna Vineeri- ja Mööblikombinaat) on tegevuse lõpetanud Eesti jalgpalliklubi. 1951. aastal asutatud ning korduvalt ümbernimetatud klubi (kuni 1990 TVMK, 1990–1991 – FC TVMK, 1992 – FC VMV, 1992–94 – FC Nikol, 1995 – FC Lantana-Marlekor, 1995/96 – FC Tevalte-Marlekor,1996/97 – FC Marlekor, 1997–2008 – FC TVMK) tegutses Tallinnas. Esindusmeeskond võitis Meistriliiga 2005. aastal.
Ajalugu.
Klubi pidas oma eelkäijaks 1951. aastal moodustatud Tallinna Vineeri- ja Mööblivabriku meeskonda, mis Eesti NSV meistrivõistlustel osales esimest korda 1986. aastal. 1988 jõuti kõrgliigasse ja 1989 võideti hõbemedalid.
1990. aastal asutati Tallinna Vineeri- ja Mööblikombinaadi Jalgpalliklubi (TVMK JK), mis tuli veel samal aastal Eesti NSV meistriks. TVMK JK edestas konkurente ka 1991. aastal, tulles liiduvabariigi ajal viimaseks meistriks. Eesti taasiseseisvumise järel võttis klubi 1992. aastal nime FC TVMV. Meeskond võitis 1992. ja 1993. aastal Eesti karika, mis andis õiguse osaleda UEFA karikavõitjate karikale.
1993 omandas klubi tegevusloa AS Nikol ja pani sellele uueks nimeks FC Nikol, TVMK nimi kadus jalgpallikaardilt 1997. aastani.
Taasasutatud FC TVMK-le pani aluse vineeri- ja mööblivabriku septembris 1993 erastanud AS Marlekor, kes ostis 1995. aastal Meistriliiga osalusõiguse korruptsiooniskandaali sattunud FC Tevalte-lt. Hooajal 1995/96 kandis uus meeskond nime Tevalte-Marlekor ja 1996/97 FC Marlekor.
FC TVMK võeti klubi nimeks 1997. aastal. Eesti meistriks tulid 2005., karikas võideti 2003. ja 2006. aastal.
2008 pidi klubi omanikfirma AS TVMK rahaliste raskuste tõttu tegevuse lõpetama. Meeskond mängis hooaja lõpuni, kuid kukutati tabelis viimaseks.
Statistika ja loendid.
Varasemad liigahooajad.
1FC TVMK klubilitsents tühistati Eesti Jalgpalli Liidu poolt, ning selle tulemusel kukuti hooaja lõpus edetabelis viimaseks.
Waregemi SV Zulte

SV Zulte Waregem on Belgia jalgpalliklubi, mis mängib 2005. aastast riigi kõrgliigas.
Netscape

Netscape Communications (varem tuntud kui Netscape Communications Corporation, üldiselt kui Netscape) on Ameerika Ühendriikide infotehnoloogia ettevõte. Firma on eelkõige tuntud aastatel 1994–2007 arenduses olnud veebibrauseri järgi. Netscape'i veebibrauseri käes oli 1990. aastate keskel ligi 90% kogu brauseriturust. 2006. aasta lõpuks oli Netscape aga peaaegu kogu turuosa kaotanud, omades sellest vähem kui 1%.
Netscape on tuntud ka turvasoklite kihi (SSL) väljatöötamise poolest. SSL-protokolli kasutatakse näiteks krediitkaardiinfo edastamiseks elektrooniliste äritehingute juures.
Alates 1998. aastast kuulub Netscape meedia- ja infotehnoloogia ettevõttele AOL. Pärast veebibrauseri arendamise lõpetamist 2007. aastal on AOL jätkanud Netscape'i kaubamärgi kasutamist veebiportaali, otsingumootori ja internetiteenuse pakkumise tarbeks.
Päevaleht

Päevaleht on ajaleht, mis ilmub vähemalt neli korda nädalas.
Ilmumissageduse järgi võib ajalehti liigitada päevalehtedeks ja nädalalehtedeks. 
Kui päevalehed püüavad olla operatiivsed, siis nädalalehtede oluline roll on sündmuste sügavam analüüs. Päevaleht vahendab, mis juhtus, ja nädalaleht, miks nii juhtus.
L6/40

L6/40 ehk täisnimetusega Carro Armato L6/40 ("Carro Armato" tähendab eesti keeles tanki ja L on lühend itaaliakeelsest sõnast "Leggero" 'kerge') on Itaalias Teise maailmasõja ajal toodetud kergetank. Masina projekteerimine algas 1936. aastal firmas Fiat-Spa ning aastatel 1939–1943 toodeti seda kokku 283 masinat.
Jacob Johan Taube

Vabahärra Jacob Johan Taube af Kudding (1624–1695) oli Liivimaalt Kudina mõisast pärit Rootsi sõjaväelane (kindralleitnant). 
Sündis Imastu ja Kudina mõisniku Justus Taube pojana.
Aastatel 1664–1668 oli ta Ingerimaa ja Käkisalmi lääni kindralkuberner Narvas.
1675. aastal sai ta Kudina mõisa järgi, Rootsi vabahärraks Taube af Kudding ja immatrikuleeriti samal aastal Rootsi rüütelkonda. 
Ta oli Navesti ja Koskise mõisa rentnik.
Tema muinsuskaitsealune vappepitaaf asub Tallinna Toomkirikus.
Perekond.
Abiellus vabapreili Maria Horniga Marienburgist, kelle vanemad olid feldmarssal ja kindralkuberner Gustaf Evertsson Horn (1614–1666) ja tema esimene naine Maria Mörner (1619–1643). Abielust sündis:
Maatriksi järk

Maatriksi järguks nimetatakse naturaalarvude paari "m × n", kus "m" ja "n" on vastavalt maatriksi ridade ja veergude arvud. "n" rea ja veeruga ruutmaatriksi järguks loetakse lihtsalt arvu "n".
Maatriksite teooria

Maatriksite teooria on matemaatika, täpsemalt lineaaralgebra, haru, mis tegeleb maatriksite uurimisega.
Maatriksite teooria oli algselt lineaaralgebra haru, kuid varsti hakkas see uurima ka graafiteooria, algebra, kombinatoorika ja statistika alla kuuluvaid küsimusi.
Keskaasia lambakoer

Keskaasia lambakoer on üks vanemaid koeratõuge maailmas, mis on kujunenud loodusliku valiku tulemusena rohkem kui nelja aastatuhande vältel hiigelsuurel territooriumil, mis tänapäeval hõlmab alasid Kaspia merest Hiinani ja Lõuna-Uuralitest Afganistanini.
Gunnar Hololei

Gunnar Hololei (29. aprill 1927 Tallinn – 7. veebruar 2009) oli eesti spordiajakirjanik.
Elulugu.
Gunnar Hololei lõpetas 1945. aastal Tallinna 2. Keskkooli ja 1949. aastal Tallinna Polütehnilise Instituudi majandusteaduskonna kaubanduse ökonoomika eriala.
Aastatel 1949–1990 töötas Gunnar Hololei Eesti Raadios spordireporteri, kommentaatori ja sporditoimetuse juhatajana. Ta toimetas muu hulgas saatesarju "12 terviselaupäeva" ja "Jookse terviseks". Ta tegeles ka noorte reporterite koolitamisega.
Ta tegi muu hulgas raadioreportaaže viitelt suve- ja taliolümpiamängudelt, paljudelt maailma- ja Euroopa meistrivõistlustelt, Kalevi suursõitudelt ning Kalevi korvpallikohtumistelt. 
Aastal 1950 võitis Gunnar Hololei kuldmedali Spartaki üleliidulistel meistrivõistlustel korvpallis. Aastatel 1967–1977 juhtis ta spordiühingu Kalev korvpallisektsiooni.
Gunnar Hololei mängis filmides "Vallatud kurvid" ja "Noor pensionär" spordireporterit.
Arhiiviandmetel värvati Gunnar Hololei 1957. aastal Eesti NSV Riikliku Julgeoleku Komitee 4. osakonna agendiks varjunimega "Sport".
Isiklikku.
Henrik Hololei on Gunnar Hololei poeg.
Jälg (lineaaralgebra)

Ruutmaatriksi jälg on selle maatriksi peadiagonaali elementide summa:
formula_1,
kus formula_2 tähistab maatriksi "i"-ndas reas ja "j"-ndas veerus asuvat "A" elementi. 
Maatriksi jälg ei sõltu baasi valikust. Seetõttu saab defineerida lineaarteisenduse jälje kui lineaarteisendusele vastava maatriksi jälje. Iga lineaarteisenduse jaoks pole võimalik jälge defineerida.
formula_3,
formula_4,
Omadused.
kus "c" on skalaar.
formula_5
ehk üldiselt
formula_6.
formula_7
formula_8
formula_9,
kus formula_10 on "A" omaväärtused.
formula_11,
kus exp on eksponentfunktsioon.
 formula_12.
Jälg

Jälg on millestki või kellestki järele jäänud märk.
Jälg on elusolendi või objekti liikumisest, seismisest või vastupuutumisest tekkinud süvend, muu struktuurimuutus või plekk maa- või muul pinnal.
Jälg on ka mingi tegevuse või sündmuse nähtav või muul viisil tajutav tagajärg, mõju.
Surnud 9. veebruaril

"Siin loetletakse 9. veebruaril surnud tuntud inimesi.
Gair rhydd

gair rhydd (kõmri keeles 'vaba sõna') on Cardiffi Ülikooli ametlik üliõpilasleht. See on tasuta jagatav nädalaleht, mis ilmub alates 1972. aastast. Ajaleht on ingliskeelne, kuid sisaldab kõmrikeelset osa "Taf-Od".
Gair rhydd on võitnud üliõpilasmeedia auhindu.
2003. aastast ilmub ajalehega koos kaks korda kuus meelelahutusajakiri Quench.
Madeleine Albright

Madeleine Albright (15. mai 1937 Praha – 23. märts 2022) oli Ameerika Ühendriikide diplomaat ja poliitik. 
Ta sündis nimega Marie Jana Korbelová Tšehhoslovakkia pealinnas Prahas judaismist katoliiklusse pöördunud diplomaadi Josef Korbeli ja tema abikaasa Anna Spiegelová peres. Perekond põgenes 1939 Londonisse, kuid naasis Prahasse pärast teist maailmasõda. Paljud tema sugulased hukkusid holokaustis. Osa Madelaine'i lapsepõlvest möödus Belgradis, kus tema isa diplomaadina töötas. 1948. aastal põgenes perekond USAsse.
1976. aastal sai ta Columbia ülikoolist õigusteaduse alal doktorikraadi. 1978–1981 töötas Albright Riiklikus Julgeolekunõukogus ja 1982–1993 Georgetowni ülikoolis rahvusvaheliste suhete professorina. 1993–1997 oli ta USA eriesindaja ÜRO-s. 
Ta oli Ameerika Ühendriikide riigisekretär Bill Clintoni valitsuses aastatel 1997–2001. Ta oli esimene naine sellel ametikohal.
Albright oli tuntud kui inimõiguste kaitsja. Ta jätkas tegevust õppejõuna Georgetowni ülikoolis.
Warren Christopher

Warren Minor Christopher (27. oktoobril 1925 – 18. märts 2011) oli Ameerika Ühendriikide diplomaat ja jurist, Demokraatliku Partei liige. 
Õppis Redlandsi Ülikoolis, Lõuna-California Ülikoolis ja 1946–1949 Stanfordi Ülikoolis. 
Ta oli Ameerika Ühendriikide riigisekretär aastatel 1993–1997.
Viktor Nekrassov

Viktor Nekrassov (vene Виктор Платонович Некрасов; 17. juuni 1911 Kiiev – 3. september 1987 Pariis) oli vene kirjanik.
Osales Teises maailmasõjas, muu hulgas ka Stalingradi lahingus. 1946 ilmunud romaan "Stalingradi kaevikuis" (eesti keeles 1948) pälvis 1947 Stalini preemia.
Kirjutas peamiselt Teisest maailmasõjast (Suurest Isamaasõjast). Sulaajal avaldas stalinismivastaseid kirjutisi. 1959 kutsus üles rajama Babõn Jari mälestusmärki. Pärast Hruštšovi surma osales protestides stalinismi taastamise vastu ja kirjutas alla mitmetele protestikirjadele. 1973 heideti NLKPst välja. 
1974 emigreerus Prantsusmaale.
Erika

"Erika" ("Auf der Heide blüht ein kleines Blümelein") oli Wehrmachti rivilaul. Laulu kirjutas Herms Niel 1939. aastal .
Sõjaaegsel Saksamaal oli "Erika" vaatamata oma esialgsele kontekstile armastatud marsilaul, mida lauldi pärast taasrelvastumist nii Bundeswehris kui ka Austria Bundesheeris.
1. "Auf der Heide blüht ein kleines Blümelein"
"und das heißt: Erika."
"Heiß von hunderttausend kleinen Bienelein"
"wird umschwärmt: Erika."
"Denn ihr Herz ist voller Süßigkeit,"
"zarter Duft entströmt dem Blütenkleid."
"Auf der Heide blüht ein kleines Blümelein"
"und das heißt: Erika."
2." In der Heimat wohnt ein kleines Mägdelein"
"und das heißt: Erika."
"Dieses Mädel ist mein treues Schätzelein"
"und mein Glück, Erika."
"Wenn das Heidekraut rot-lila blüht,"
"singe ich zum Gruß ihr dieses Lied."
"Auf der Heide blüht ein kleines Blümelein"
"und das heißt: Erika."
3. "In mein'm Kämmerlein blüht auch ein Blümelein"
"und das heißt: Erika."
"Schon beim Morgengrau'n sowie beim Dämmerschein"
"schaut's mich an, Erika."
"Und dann ist es mir, als spräch' es laut:"
"Denkst du auch an deine kleine Braut?"
"In der Heimat weint um dich ein Mägdelein"
"und das heißt: Erika."
Athos (musketär)

Athos on väljamõeldud tegelane, musketär, Alexandre Dumas vanema romaanitriloogiast "Kolm musketäri", "Kakskümmend aastat hiljem" ja "Vikont de Bragelonne, ehk, Kümme aastat hiljem".
Dumas' teoste põhjal on Athose täielikuks nimeks Olivier d'Athos de la Fère ning tema eluaeg jääb vahemikku umbes 1595–1661. "Kolmes musketäris" on Athos d'Artagnani ja veel kahe musketäri, Aramise ja Porthose sõber. Athos on seltskonnast kõige vanem ja tal on sünge minevik, mis seob teda mileedi de Winteriga. Oma minevikumured uputab ta tavaliselt alkoholi. "Kolme musketäri" lõpuks selgub, et Athos on La Fère'i krahv, kes oli kunagi de Winteriga abielus.
Kahes järjeromaanis tuntaksegi Athost krahv de la Fère'ina, kes elab oma mõisavaldustes ning kellel on noor kangelaslik poeg, vikont Raoul de Bragelonne. Tema eesnime, sarnaselt Porthose omaga, romaanides ei avalikustata, kuid Dumas' näidendis "Musketäride noorus" kutsub noor mileedi teda Olivier'ks.
Teatud määral põhineb Athose tegelaskuju musketär Armand d'Athosel (umbes 1615–1643), kellega tal peale nime on siiski vähe ühist. Athose nimi on võetud ilmselt Athos-Aspise valla järgi Lõuna-Prantsusmaal Gascogne'is, samuti on see seotud Áthose mäega Kreekas.
Athose tegelaskuju on esinenud ka mitmes filmis ja telesarjas, mis on musketäride loo põhjal tehtud.
Inversioon (permutatsioonis)

Permutatsiooni elemendid "i" ja "j" moodustavad inversiooni, kui element "i" asub eespool elemendist "j", kuid "i" &gt; "j".
Bugi limaan

Bugi limaan (ukraina keeles Бузький лиман, vene keeles Бугский лиман) on laht Musta mere põhjas Ukrainas, mille moodustab Lõuna-Bugi lehtersuue. Lahe rannikul asub Mõkolajiv.
Lahe pikkus on 47 km, laius kuni 11 km. Koos Dnepri limaaniga moodustab Dnepri-Bugi limaani. 
Limaani ääres asus 1904–1944 Ožarski tuletorn, mis oli esimene raudbetoonist tuletorn maailmas.
Pärm

Pärmid on pärmseentest koosnevad vedelad või tahked toiduained, samuti toidulisandid.
Pärmid on ainuraksed mikroskoopilised seened. Esmakirjeldajaks mikrobioloogia kaudu loetakse Louis Pasteuri, kes avastas, et alkohoolset käärimist põhjustav pärm on elus ja paljunemisvõimeline mikroorganism.
Tänapäeval tuntakse ligi 40 pärmseene perekonda, kuhu kuulub üle 345 pärmiliigi.
Pärmi vormid.
Rohkem tuntakse, töödeldakse ja tarbitakse järgmisi pärmisaadusi:
Küpsetuspärm.
Toiduainetööstuses kasutatakse enim pärmseent "Saccharomyces cerevisiae" ehk pagaripärmi. Pärmiseente toime:
pärmi ensüümid lõhustavad tainas sisalduvaid suhkruid alkoholiks ja süsihappegaasiks. Süsihappegaas jääb tainasse mullidena ja kergitab seda ning moodustunud alkohol küpsetamise ajal aurustub.
Juuretis.
Eraldi saab mainida võimalikult naturaalsel meetodil valmistatud pärmijuuretise vormi. Looduslik pärmijuuretis on võrreldes küpsetuspärmiga aeglasem ning annustamine ja kergitusprotsess erinevad tunduvalt presspärmiga küpsetamise omast. 
Uuemad kokandusraamatud pakuvad retsepte, kus 1 gramm presspärmi (50 grammi juuretise kaudu jne) pannakse kergitama 1 kilo leivatainasse, kus protsess hakkab sarnanema meie esivanemateaegse juuretise omaga, sest leivatainast kergitatakse 5–12 tundi.
Õllepärm.
Õllepärmis on palju B-vitamiine ja kvaliteetseid valke (üle 30%).
Toitainete sisaldus ja energia.
Toidulisandina kasutatavad pärmid on söögikordade vahel väga head valgurohked lisandid ka taimetoitlastele. 
Pärmis on palju valke, vitamiine, mineraalaineid ja ensüüme. Pärmis on rohkelt rauda, vereloomet reguleerivat B-vitamiine, foolhapet, kaaliumi ja fosforit.
Toiduenergia arvestusel saab lähtuda mitmetest lihtsustatud statistilistest meetoditest ja arvestustest ning indeksitest, näiteks:
Permutatsioon

Permutatsioon on kombinatoorikas lõpliku hulga elementidest moodustatud jada, milles iga element esineb täpselt üks kord.
"Hulk" erineb "jadast", kuna erinevalt viimasest pole hulgas elementide järjestus oluline. Näiteks {1,2,3} ja {1,3,2} tähistavad samu hulki, kuid erinevaid permutatsioone.
Üldistused.
Permutatsiooni mõistet kasutatakse järgnevates kontekstides.
Kombinatoorikas.
Kui on antud mingi "n" elemendist koosnev hulk ning me valime sellest hulgast "r" elementi (kus 0 ≤ "r" ≤ "n"), siis on neid elemente võimalik järjestada
formula_1
erineval moel. Sümbol ! tähistab faktoriaali. Erijuhul, kui "r" = "n"
formula_2
Seega "n" elemendilisi permutatsioone "n" elemendisest hulgast on täpselt "n!".
Rühmateoorias.
Rühmateoorias käsitletakse suvaliste (isegi lõpmatute) hulkade permutatsioone. Hulga S permutatsiooniks on bijektsioon hulgast S hulka S, mis annabki võimaluse permutatsioonide koostamiseks ja see omakorda võimaldab defineerida permutatsioonide rühma. Kui hulk S on lõplik, sisaldades n elementi, siis hulgal S on n! permutatsiooni.
Permutatsioonide omadused ja erilised permutatsioonid.
Inversiooni moodustavad elemendid "i" ja "j" parajasti siis, kui "i" on eespool "j"-st kuid "i" &gt; "j".
Permutatsiooni paarsus on seotud inversioonide arvuga permutatsioonis. Kui permutatsioonis leidub paaris või paaritu arv inverisoone, siis nimetatakse permutatsiooni vastavalt paarispermutatsiooniks või paarituks permutatsiooniks.
Transpositsioon on kahe elemendi ümbervahetamine, kusjuures kõik ülejäänud elemendid jäävad samaks. Transpositsioonide jaoks kehtib:
Substitutsioonide rühm.
Bijektiivseid teisendusi hulgal nimetatakse substitutsioonideks. Saab näidata, et hulga substitutsioonid moodustavad rühma. Kui tegu on "n" elemendist koosneva lõpliku hulgaga, siis nimetatakse selle substitutsioonidest moodustunud rühma substitutsioonide rühmaks ja tähistatakse "Sn". Substitutsioone on võimalik väljendada permutatsioonide abil.
Cayley-Hamiltoni teoreem ütleb, et iga lõplik rühm "G" on isomorfne mõne substitutsioonide rühma "Sn" alamrühmaga.
Transpositsioon (matemaatika)

Transpositsioon on permutatsioon või substitutsioon, mis seisneb kahe elemendi ümbervahetamises, kusjuures kõik ülejäänud elemendid jäävad samaks.
H61-37

105mm välihaubits H61-37 (rootsi k "10,5 cm Haubits m/40", soome k "Kenttähaupitsi 105 H 61-37") on Rootsi litsentsi alusel Teise maailmasõja ajal Soomes valmistatud ja hiljem moderniseeritud kerge välihaubits.
Kirjeldus.
H61-37 on kerge ja lihtsalt käsitsetav välisuurtükk. Laskeasendisse seadmine võtab aega 1–2 min, kuid laskmiseks tuleb lafeti sahad maasse kaevata. Relval on käsitsi avatav horisontaalne kiillukk. Päästik on dubleeritud, võimaldades päästa mõlemal pool laskeseadet. Tavaliselt päästetakse siiski vasakult poolt.
Panoraamsihik (6000 süsteemis) vajab sageli rihtimist. Sihtimine toimub kollimaatori või suunatähiste abil.
Rehvid on valmistatud poorsest täiskummist, mis seab liikumiskiirusele piirangu, kuid on lihtne lahendus.
H61-37 laskekaugus on tänapäeva lahinguks napivõitu ja osad mehhanismid kulunud. Relv on moraalselt vananenud, kuid kasutatav veel õppe-lahinglaskmisteks. Haubitsat on kasutatud kaitseväelistel tseremooniatel saluudirelvana. Lafeti baasil on valmistatud matusehaagis.
Ajalugu.
Haubits m/40 on välja töötatud Rootsis Teise maailmasõja eelõhtul. Tegemist oli oma aja kohta kindlasti silmapaistvalt moodsa, kompaktse, kerge ja efektiivse relvaga. Haarlafett võimaldas paindlikku sihtimist ja laskekaugus küündis üle 10 km. Vedu toimus mitmehobuserakendiga.
1943–1945 toodeti haubitsaid litsentsi alusel Soomes VTT-s "(Valtion Tykkitehdas)" 140 tk (105 H 37). Neist 2 kaotati lahingutegevuses.
Pärast sõda valmistati haubitsaid litsentsi aluses Šveitsis ja lisaks tarniti Rootsist edasi Siiamile ja Hollandile, kus neid kasutati Hollandi Ida-Indias. 1950. aastail ilmnes vajadus relva moderniseerimiseks, mis võeti ette nii Rootsis kui ka Soomes. Aktuaalseks oli tõusnud motoriseeritud pukseerimine ja ühtlasi ka laskesüsteemide uuendamine.
Soomes moderniseeriti relvad 1960. aastate algul ja said uueks markeeringuks 105 H 61-37. Motoriseeritud veoks paigaldati uus konks, eemaldati käsipidur ja lisati sõidutuled. Suurtükid said ühtlasi uued, tiheneva vindisammuga, 26-kaliibrise pikkusega ja uue suudmepiduriga vintrauad. Samuti on ilmselt hiljem lisatud algkiirusemõõdiku paigaldamise platvorme ja mõningate haubitsate lafeti sahad on vahetatud maakiilude vastu. Soome kaitsejõudude relvastusest võeti viimased 105 H 61-37-d maha 2002. aastal, asendades need põhiliselt Saksamaalt ostetud endiste Ida-Saksamaa haubitsatega D-30 (122 H 63).
1997/1998 kinkis Soome vabariik koostööprojekti raames Eestile suurtükiväepataljoni jagu haubitsaid, mis said Eesti kaitseväes 1998 formeeritud suurtükiväegrupi baasrelvadeks. Mõni aasta hiljem saabus Soomest veel samatüübilisi relvi lisaks.
Pärast FH-70 tarnet 2003/2004 on vanu H61-37 haubitsaid kasutatud edasi tseremoniaalrelvadena ja ajateenijate õppelaskmistel.
Lõuna-Bug

Lõuna-Bug (ka Lõuna-Buh, ukraina keeles Південний Буг; türgi keeles Aksu) on jõgi Ukraina edelaosas. Jõe pikkus on 806 km, valgla pindala on 63 700 km². Suubub Bugi limaani.
Suuremad asulad jõe ääres on Hmelnõtskõi, Hmilnõk, Vinnõtsja, Hnivan, Ladõžõn, Haivoron, Pervomaisk, Pivdennoukrajinsk, Voznessensk, Nova Odessa ja Mõkolajiv.
Substitutsioon

Matemaatikas nimetatakse substitutsiooniks hulgal "M" ≠ ø mistahes bijektiivset kujutust "f" : "M" → "M". st bijektiivset kujutust hulgast "M" iseendasse.
Mozilla Foundation

Mozilla Foundation (Mozilla sihtasutus) on Ameerika Ühendriikides tegutsev kasumitaotluseta ettevõte, mille eesmärk on avatud lähtekoodiga Mozilla tarkvara arendamiseks vajalike rahaliste vahendite leidmine. Lisaks kooskõlastab sihtasutus arendusüksuste tööd ning on Mozilla kaubamärkide ja teabeomandi omanik.
Mozilla Foundationil on kaks tulutaotlevat tütarettevõtet: Mozilla Corporation ja Mozilla Messaging. Sihtasutusega on seotud kolm iseseisvat organisatsiooni, mis aitavad kaasa Mozilla toodete levitamisele: Mozilla Europe, Mozilla Japan ja Mozilla China.
Ajalugu.
Mozilla Foundationi eelkäijaks oli Mozilla Organization, mille Netscape rajas 23. veebruaril 1998. Netscape'i tütarettevõttena oli organisatsiooni ülesandeks Mozilla Suite'i arenduse koordineerimine. 15. juulil 2003 eraldus ettevõte Netscape'ist. Iseseisev ettevõte alustas tegevust mittetulunduslikuna ning sai nimeks Mozilla Foundation.
Tütarettevõtted.
Mozilla Corporation.
Mozilla Corporation loodi 3. augustil 2005. Ettevõtte eesmärgiks on Mozilla Firefoxi ja Mozilla Thunderbirdi arendamine ja turustamine. Ettevõtte kasumiga rahastatakse Mozilla projekti.
Mozilla Messaging.
Mozilla Messaging loodi 19. veebruaril 2008. Ettevõte tegeleb Mozilla Thunderbirdi arendamisega.
Rahastamine.
Sihtasutuse põhitulu moodustab leping Google'iga, mille põhjal on Mozilla Firefoxis vaikeotsingumootoriks Google ning vaikekoduleheks otsingumootori koduleht, millel on Firefoxi kujundus. 2006. aastal sai Mozilla selle lepingu järgi Google'ilt 56,8 miljonit USA dollarit, mis moodustas 85% sihtasutuse kogusissetulekust.
Lisaks võtab sihtasutus vastu annetusi. Mozilla Foundationi loomisel 2003. aastal annetas Netscape'i emaettevõte AOL ettevõttele algkapitaliks 2 miljonit dollarit.
Lawrence Eagleburger

Lawrence Sidney Eagleburger (1. august 1930 – 4. juuni 2011) oli Ameerika Ühendriikide diplomaat ja poliitik, Vabariikliku Partei liige. 
Ta õppis Wisconsin-Madisoni Ülikoolis ja töötas 1957. aastast USA välisministeeriumis. Aastatel 1969–1971 oli ta riikliku julgeoleku nõuniku Henry Kissingeri abiline ja 1977–1980 USA suursaadik Jugoslaavias. 1989. aastast oli ta riigisekretäri asetäitja. Serbia-meelsuse tõttu sai ta hüüdnime Serbia Lawrence. 
Ta oli Ameerika Ühendriikide riigisekretär George H. W. Bushi valitsuses 1992–1993.